Na temelju članka 3. Odluke o kreditiranju i stipendiranju učenika i studenata s područja Općine Virje („Službeni glasnik Koprivničko-križevačke županije“ broj 11/95) Općinski načelnik Općine Virje dana 3. listopada 2016. godine donio je

**P R A V I L N I K**

**o kreditiranju studenata i učenika s područja Općine Virje**

**I. OPĆA ODREDBA**

**Članak 1.**

Pravilnikom o kreditiranju studenata i učenika s područja Općine Virje (u daljnjem tekstu: Pravilnik) utvrđuju se:

 - postupak raspisivanja javnog natječaja za dodjelu kredita Općine Virje (u daljnjem tekstu: Općina) studentima i učenicima srednjih škola s područja Općine,

 - način određivanja visine kredita Općine

 - uvjeti i način ostvarivanja prava na kredite Općine

 - ugovorne obveze iz ugovora o dodjeli kredita

 - uvjeti vraćanja kredita

**II. POSTUPAK RASPISIVANJA JAVNOG NATJEČAJA ZA DODJELU KREDITA**

**Članak 2.**

Krediti se dodjeljuju na temelju provedenog javnog natječaja.

 Odluku o raspisivanju javnog natječaja za dodjelu kredita Općine studentima i učenicima s područja Općine donosi Općinski načelnik Općine Virje (u daljnjem tekstu: Općinski načelnik).

 Odlukom iz stavka 2. ovog članka određuje se visina kredita za učenike odnosno studente i broj korisnika kredita za svaku godinu.

**Članak 3.**

 Javni natječaj se objavljuje na oglasnoj ploči i internetskim stranicama Općine:

 Javni natječaj mora sadržavati:

 - opće uvjete za dodjelu kredita,

 - popis isprava koje se prilažu uz prijavu na natječaj,

 - rok za podnošenje prijave na natječaj,

 - druge podatke značajne za provođenje natječajnog postupka.

**Članak 4.**

 Postupak javnog natječaja provodi Povjerenstvo za kreditiranje studenata i učenika s područja Općine Virje (u daljnjem tekstu : Povjerenstvo).

 Povjerenstvo imenuje Općinski načelnik.

 Povjerenstvo ima predsjednika i dva člana.

**Članak 5.**

Povjerenstvo prikuplja prijave na natječaj, provodi stručnu obradu i izrađuje prijedlog korisnika kredita Općine te ga upućuje Općinskom načelniku radi prihvaćanja i donošenja odluke o dodjeli kredita učenicima odnosno studentima.

 Odluka o dodjeli kredita učenicima i studentima s popisom korisnika objavljuje se na oglasnoj ploči Općine.

 Učenik odnosno student kojem nije odobreno dobivanje kredita može izjaviti prigovor Općinskom načelniku u roku od 8 dana od objave na oglasnoj ploči.

**III. UVJETI I NAČIN OSTVARIVANJA PRAVA NA KREDIT**

**Članak 6.**

Za dodjelu kredita mogu se natjecati samo učenici i studenti s područja Općine Virje.

**Članak 7.**

U slučaju prijave većeg broja kandidata od mogućnosti proračuna za osiguranje sredstava za zaključenje ugovora o kreditiranju, pri dodjeli kredita prednost imaju učenici odnosno studenti koji su na višim godinama studija i postižu viši prosjek ocjena.

**Članak 8.**

Dokumenti potrebni za sudjelovanje na natječaju iz članka 3. su:

1. prijava na natječaj – zamolba,
2. potvrda o upisu u školsku odnosno akademsku godinu,
3. dokaz o uspjehu u prethodnom obrazovanju i to:

 - za studente upisane u prvu godinu studija – svjedodžba o završnom ispitu (preslika),

 - za studente viših godina studija – prijepis ocjena položenih ispita ili preslika indeksa

 uz predočenje istog,

 - za učenike – prijepis ocjena iz prethodne školske godine,

 4. presliku osobne iskaznice,

 5. potvrda o broju članova domaćinstva,

 6. ovjerena zadužnica na iznos 10.000,00 kuna potpisanu od strane jednog

 roditelja kao sredstvo osiguranja povrata kredita.

**IV. UGOVORNE OBVEZE**

**Članak 9.**

Ugovor o kreditiranju se zaključuje na temelju odluke o dodjeli kredita iz članka 5. stavka 2. ovog Pravilnika.

 Ugovor se zaključuje na vrijeme trajanja obrazovanja uz propisane odredbe o mogućnosti raskida ugovora.

**Članak 10.**

Ugovor o kreditiranju sadrži odredbe kojima se reguliraju međusobni odnosi između Općine i korisnika kredita,a naročito:

* o obvezi učenika, odnosno studenta da završi školovanje u određenom roku
* o pravu učenika i studenta na kredit za vrijeme trajanja ugovora
* o uvjetima vraćanja kredita
* o sankcijama za nepoštivanje ugovora.

**Članak 11.**

 Iznos kredita se isplaćuje mjesečno ili kvartalno ovisno o prilivu sredstava u proračun Općine na tekući račun sukladno ugovoru, a za 10 mjeseci u kalendarskoj godini.

**Članak 12.**

Pravo primanja kredita za narednu školsku odnosno akademsku godinu stječe se predajom potvrde o upisu u narednu školsku odnosno akademsku godinu, odnosno druge potvrde kojoj se potvrđuje status korisnika i to do 31.12.tekuće godine.

 Isplata kredita prekida se po završetku školovanja odnosno studiranja.

 Isplata kredita se obustavlja ako korisnik do traženog roka ne dostavi potvrdu o statusu studenta odnosno učenika.

 Ako korisnik niti nakon pismene opomene ne dostavi potvrdu o statusu, pokrenut će se postupak raskida ugovora i obveze povrata kredita.

 Ukoliko potvrdu o statusu dostave naknadno, isplata se nastavlja za razdoblje u kojem je utvrđen status.

**V. UVJETI VRAĆANJA KREDITA**

**Članak 13.**

Korisnik je obvezan Općini javljati svaku promjenu u vezi svog školovanja odnosno studiranja.

 Po završetku ili prekidu školovanja odnosno studiranja nastupa obveza vraćanja kredita.

 Kredit se vraća jednokratno ili u onoliko rata u koliko je primljen.

 Korisnik kredita je obvezan vratiti primljeni kredit jednokratno u slučaju da se ugovor raskida radi trajne promijene prebivališta u tijeku obrazovanja i u slučaju da sam zatraži raskid ugovora.

**Članak 14.**

 Povrat kredita osigurava se zadužnicom na iznos 10.000,00 kuna potpisanom od strane jednog roditelja (ili druge osobe koja daje instrument osiguranja kredita) i ovjerenom kod javnog bilježnika. Potpisom i predajom zadužnice potpisnik izjavljuje da je suglasan da se u slučaju nastupanja obveze povrata kredita, dužan iznos po osnovi primljenog kredita određenog korisnika skine sa svih njegovih računa.

 Korisnik kredita i potpisnik zadužnice odgovaraju solidarno za obveze iz ugovora.

**Članak 15.**

Ukoliko korisnik koji je u obvezi vraćanja kredita ne uplati dvije rate uzastopce, opomenut će se pismenim putem, a ukoliko ne izvrši uplatu na ime povrata ni nakon opomene u roku 15 dana po primitku iste, Općina će potraživanje namiriti pokretanjem postupaka prisilne naplate sukladno članku 14. ovog Pravilnika.

**Članak 16.**

Korisnik kredita koji se po završetku studija odnosno školovanja zaposli, a zadrži prebivalište na području Općine i to u trajanju onoliko mjeseci koliko bi trajao povrat kredita da ga vraća u onoliko rata u koliko je primljen, oslobađa se u potpunosti obveze vraćanja kredita neovisno o mjestu zaposlenja.

 Za vrijeme proteka mjeseci potrebnih za povrat, obveza povrata miruje, a oslobođenje se po proteku tog roka potvrđuje zaključkom Općinskog načelnika.

 Stručno osposobljavanje bez zasnivanja radnog odnosa se ne smatra zaposlenjem u smislu ovog članka.

**Članak 17.**

Korisnik kredita može biti djelomično ili potpuno oslobođen vraćanja kredita, a može se i odgoditi početak vraćanja kredita.

**Članak 18.**

 Oslobođenje od obveze povrata kredita ovisno je o ostvarenoj prosječnoj ocjeni po završetku školovanja odnosno studiranja.

Korisnik kredita koji završi školovanje odnosno studiranje s prosječnom ocjenom:

* do 2,99 oslobađa se 25 % obveze od ukupno primljenog kredita,
* od 3,00 do 3,49 oslobađa se 50 % obveze od ukupno primljenog kredita,
* od 3,50 do 3,99 oslobađa se 75 % obveze od ukupno primljenog kredita i
* od 4,00 do 5,00 oslobađa se 100 % obveze od ukupno primljenog kredita.

**Članak 19.**

Korisnik kredita koji ostvari pravo na potpuno oslobođenje na način utvrđen u članku 17. Pravilnika, ali promijeni prebivalište u tijeku trajanja mirovanja obveze, oslobađa se djelomično na temelju zaključka Općinskog načelnika i to za broj rata odnosno mjeseci koliko je imao prebivalište na području Općine.

**Članak 20.**

 Po završetku studija odnosno školovanja, korisnik dostavlja Jedinstvenom upravnom odjelu Općine Virje zamolbu za oslobođenje vraćanja kredita u kojoj mora biti naveden daljnji status korisnika, podatak o zaposlenju, prebivalištu i sličnim podaci koji bi bili od značaja za donošenje odluke o oslobođenju i odgodi obveze povrata kredita. U prilog zamolbi dostavlja presliku osobne iskaznice, potvrdu o evidenciju nezaposlenih pri Hrvatskom zavodu za zapošljavanje odnosno presliku ugovora o stručnom osposobljavanju bez zasnivanja radnog odnosa ili ugovora o radu te dokument kojim se dokazuje prosjek ocjena po završetku školovanja odnosno studija.

 Početak vraćanja kredita se može odgoditi zbog bolesti, nastavka obrazovanja u višem stupnju ili nezaposlenosti.

 Za svaku od navedenih okolnosti korisnik mora Općini dostaviti potvrdu nadležne ustanove.

 O dostavljenoj zamolbi, oslobođenju i odgodi početka otplate odlučuje Općinski načelnika.

**Članak 21.**

Početak vraćanja kredita zbog nezaposlenosti može se odobriti do najviše 24 mjeseci. Po proteku tog roka, ako se korisnik ne zaposli i otpočne sa povratom dužnog iznosa po osnovi studentskog odnosno učeničkog kredita, aktivira se sredstvo osiguranja iz članka 14. ovog Pravilnika.

Ostale odgode početka vraćanja kredita traje dokle traju okolnosti radi kojih je odobrena odgoda.

**Članak 22.**

Općinski načelnik može, iznimno, djelomično, ili potpuno osloboditi odnosno odgoditi otplatu na temelju posebnih okolnosti vezanih uz korisnika kredita (npr. zbog nastanka invalidnosti, u slučaju da bi povrat kredita korisnika odnosno jamaca imao bitan utjecaj na njihovu egzistenciju ili slične okolnosti).

**VI. ZAVRŠNE ODREDBE**

**Članak 23.**

 Stupanjem na snagu ovog Pravilnika prestaje važiti Pravilnik o kreditiranju studenata i učenika Općine Virje („Službeni glasnik Koprivničko-križevačke županije” broj 10/02, 5/04 i 7/04 i od 1. srpnja 2008.).

**Članak 24.**

 Ovaj Pravilnik stupa na snagu danom donošenja.

 **OPĆINSKI NAČELNIK**

 **OPĆINE VIRJE**

KLASA:604-02/16-01/16

URBROJ:2137/18-16-1

Virje, 3. listopada 2016.

 **OPĆINSKI NAČELNIK:**

 **Mirko Perok v.r.**